Det var havet som var Aagesens største inspirasjonskilde. Han malte Torungene, Merdø, Hisøy og Hesnesøya. Han malte makrellfiskere og seilskuter i storm, bølger og brottsjøer og noen ganger malte han med et fotografi som utgangspunkt. Også tradisjonelle skutebilder malte han på bestilling. Art deco-inspirerte figurbilder, hverdagsrealisme i form av fiskere og småkårsfolk var også i hans motivkrets. Ole Aagesens strandbilde fra Paradisbukta på Hisøy viser hans utvikling fra naturalist til impresjonist. Bildet er blitt beskrevet som en liten ukjent perle i den sørlandske billedkunst.